CELEX: 32011R0783
Language: sk
Date: 2011-08-05 00:00:00
Title: Vykonávacie nariadenie Komisie (EÚ) č. 783/2011 z  5. augusta 2011 , ktorým sa mení a dopĺňa nariadenie Komisie (EÚ) č. 724/2010, ktorým sa ustanovujú podrobné pravidlá uzatvorenia rybolovu v reálnom čase v určitých rybolovných oblastiach Severného mora a Skagerraku

6.8.2011   
            
            
               SK
            
            
               Úradný vestník Európskej únie
            
            
               L 203/7
            
         VYKONÁVACIE NARIADENIE KOMISIE (EÚ) č. 783/2011
   z 5. augusta 2011,
   ktorým sa mení a dopĺňa nariadenie Komisie (EÚ) č. 724/2010, ktorým sa ustanovujú podrobné pravidlá uzatvorenia rybolovu v reálnom čase v určitých rybolovných oblastiach Severného mora a Skagerraku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 51 ods. 3,
   keďže:
   
               (1)
            
            
               V článku 4 nariadenia Komisie (EÚ) č. 724/2010 (2) sa ustanovuje hraničná úroveň úlovkov na 15 % hmotnosti mladých jedincov tresky škvrnitej, tresky jednoškvrnnej, tresky tmavej a tresky merlang alebo ak množstvo tresky škvrnitej v jednej vzorke presiahne 75 % v porovnaní s celkovou hmotnosťou týchto štyroch druhov v jednom záťahu, hraničná úroveň úlovkov je 10 % hmotnosti mladých jedincov.
            
         
               (2)
            
            
               V súlade s prílohou I k nariadeniu (EÚ) č. 724/2010 sa vzorka odoberie, keď je odhadovaná hmotnosť tresky škvrnitej, tresky jednoškvrnnej, tresky tmavej a tresky merlang v záťahu najmenej 300 kg.
            
         
               (3)
            
            
               V súlade s konzultáciami o rybolove medzi Úniou a Nórskom na rok 2011, ktoré sa konali 4. decembra 2010, je na zvýšenie účinnosti systému vhodné, aby Únia zmenila hlavné parametre systému uzatvorenia rybolovu v reálnom čase v Severnom mori a Skagerraku, t. j. hraničnú úroveň úlovkov a odhadované minimálne množstvo dotknutých rýb v jednom záťahu.
            
         
               (4)
            
            
               Nariadenie (EÚ) č. 724/2010 by sa preto malo zodpovedajúcim spôsobom zmeniť a doplniť.
            
         
               (5)
            
            
               Výbor pre rybolov a akvakultúru neposkytol žiadne stanovisko k opatreniam ustanoveným v tomto nariadení,
            
         PRIJALA TOTO NARIADENIE:
   Článok 1
   Nariadenie (EÚ) č. 724/2010 sa mení a dopĺňa takto:
   
               1.
            
            
               článok 4 sa nahrádza takto:
               „Článok 4
               Hraničná úroveň úlovkov
               1.   Hraničná úroveň úlovkov, pri dosiahnutí ktorej dôjde k uzatvoreniu rybolovnej oblasti v reálnom čase podľa článku 51 nariadenia (ES) č. 1224/2009, je 10 % hmotnosti mladých jedincov v jednom záťahu v pomere k celkovej hmotnosti štyroch druhov uvedených v článku 2.
               2.   Ak však množstvo tresky škvrnitej v jednej vzorke presiahne 75 % v porovnaní s celkovou hmotnosťou týchto štyroch druhov v jednom záťahu, hraničná úroveň úlovkov je 7,5 % hmotnosti mladých jedincov v pomere k celkovému množstvu štyroch druhov v jednom záťahu.“
            
         
               2.
            
            
               V prílohe I sa bod 3 nahrádza takto:
               
                           „3.
                        
                        
                           Vzorka sa odoberie, ak sa odhaduje, že v jednom záťahu je aspoň 200 kg pri akejkoľvek kombinácii tresky škvrnitej, tresky jednoškvrnnej, tresky tmavej alebo tresky merlang.
                           
                                       a)
                                    
                                    
                                       Minimálna veľkosť vzorky je 200 kg pri akejkoľvek kombinácii tresky škvrnitej, tresky jednoškvrnnej, tresky tmavej alebo tresky merlang.
                                    
                                 
                                       b)
                                    
                                    
                                       Vzorka sa musí odobrať takým spôsobom, aby odzrkadľovala zloženie úlovku týchto štyroch druhov.
                                    
                                 
                                       c)
                                    
                                    
                                       Ak je to vhodné s ohľadom na veľkosť úlovku, vzorka sa odoberie na začiatku, v strede a na konci lovu.“
                                    
                                 
                     
         Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. augusta 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 213, 13.8.2010, s. 1.